Uvažene dame i gospodo zastupnici, poštovani gosti, predstavnici Vijeća ministara BiH, otvaram 23. sjednicu Predstavničkog doma Parlamentarne skupštine BiH. Saslušaćemo himnu države Bosne i Hercegovine. [[INTONIRANJE HIMNE]] Još jednom srdačno pozdravljam sve prisutne zasupnike, članove Vijeća ministara BiH i uvažene goste. Iz Kabinete predsjedavajućeg Vijeća ministara BiH, gospodina Zorana Tegeltije, dostavljeno je obavještenje da predsjedavajući nije u mogućnosti prisustvovati današnjoj sjednici. Isto tako ministrica civilnih poslova Ankica Gudeljević dostavila je obavještenje da iz opravdanih razloga nije u mogućnosti da prisustvuje današnjoj sjednic. Sjednici trenutno prisustvuje 29 zastupnika i konstatujem da sjednica ima kvorum za punopravan rad i odlučivanje. Kao što vam je naznačeno u pozivu za sjednicu, a u skladu sa članom 167. Poslovnika, na početku sjednice, a prije rasprave o dnevnom redu, zastupnicima će biti omogućeno postavljanje zastupničkih pitanja u usmenoj formi. U skladu s članom 168. Poslovnika najave za postavljanje zastupničkih pitanja u usmenoj formi dostavili su uvaženi zastupnici Damir Arnaut i to predsjedavajućem Vijeća ministara BiH i Mirjana Marinković-Lepić ministrici civilnih poslova BiH. Ove najave su u skladu s članom 168. stav (2) dostavljene predsjedavajućem Vijeća ministara i onom članu Vijeća ministara na koga se pitanje odnosi. Još želim podsjetiti da je osiguran direktan TV prijenos ovog dijela sjednice, a u skladu sa članom 167. stav (1) Poslovnika. Sada možemo početi s postavljanjem usmenih zastupničkih pitanja, ali nažalost bez davanja odgovora, jer upravo predsjedavajući kojem je postavljeno pitanje i ministrica civilnih poslova su nas informisali da iz opravdanih razloga ne mogu prisustvovati današnjoj sjednici. Ipak riječ dajem uvaženom zastupniku Damiru Arnautu. Izvolite.
Hvala predsjedavajući. Pitanje je za predsjedavajućeg Vijeća ministara, al' s obzirom na vrstu pitanja na njega su mogli odgovoriti i zamjenici predsjedavajućeg, gospodin Bevanda i gospođa Turković, koji takođe vidim nisu danas ovdje. Pitanje ću svejedno postaviti i zamoliti da službe dostave predsjedavajućem Vijeća ministara to u pismenoj formi i da mi odgovori on na isti način, konkretno se tiče izostanka odgovora na moja brojna poslanička pitanja. Tokom jednog sličnog pitanja koje sam postavio gospodin Tegeltija je rekao da preko 90% pitanja bude odgovoreno, međutim ono što sam naučio i na Istražnoj komisiji i kad je CMS u pitanju problem je uvijek u onih 5 do 10%. Izostaju mi odgovori na, kako bi neki rekli, škakljiva pitanja. Dakle, predsjedavajući Vijeća ministara mi je na jednoj od prethodnih sjednica obećao da će dostaviti 2 odgovor koji je dobio od Direkcije za mjeriteljstvo, međutim prošlo je više mjeseci, ja to još uvijek ne dobivam. Takođe od Ministarstva vanjskih poslova vezano za određene troškove reprezentacije gospodina Kozarića, također od Centralne banke medijski troškovi, od Granične policije identitet visokih zvaničnika BiH koji koriste pasoše drugih država i slično. Molim, još jednom, gospodina Tegeltiju da ova, ove odgovore dostavi u pisanoj formi. Hvala.
Hvala. Dajem riječ uvaženoj zastupnici Mirjani Marinković-Lepić. Izvolite.
Pa evo ne znam da li je slučajno ili namjerno, ali nema nam ni ministrice za civilne poslove. Naime ja sam upravo željela postaviti pitanje da li je nastavljenja procedura i šta je urađeno na donošenju odluke o provjeri diploma zaposlenih u institucijama BiH, obzirom da je zadnja infromacija koju imamo, da je 25. maja 2021. godine ovo pitanje bilo na Odboru za unutrašnju politiku Vijeća ministara i da je predsjedavajući Odbora ministar pravde Josip Grubeša zatražio od ministrice civilnih poslova pojašnjenja. Dakle, ponovo se o ovom pitanju nije odlučivalo i ovo pitanje nije razmatrano i ja već sad zaista odgovorno tvrdim da je ovdje riječ o opstrukciji i da se ovo pitanje ne želi staviti na dnevni red Vijeća ministara ponovo, odnosno da se ne želi donijeti odgovarajuća odluka. Vidimo kakve je rezultate slična odluka polučila i na federalnom nivou i u Kantonu Sarajevo i pretpostavljam da se možda neko boji šta će se pronaći i na državnom nivou. Obzirom da se stalno traže neka dodatna pojašnjenja i ne donosi odluka, evo ja sam sebi uzela za pravo da sačinim odluku, odnosno prijedlog odluke Vijeća ministara i najobičniji dopis koji, kojim se od ustanova, obrazovnih ustanova traži dostava diploma za zaposlenike u državnim institucijama BiH i evo to ću proslijediti [[zastupnica se upozorava na vrijeme]] sekretaru Doma, kako bi mogao dostaviti ministrici i molim da mi se, dakle, takođe pismenom odgovori na ovo pitanje.
Hvala. Nemamo više prijavljenih za postavljanje usmenih pitanja. Prelazimo na utvrđivanje dnevnog reda. Što se tiče izmjena dnevnog reda današnje sjednice želim napomenuti sljedeće, s dnevnog reda skinute su ranije tačke: Tačka 6. Prijedlog zakona o izmjenama Izbornog zakona Bosne i Hercegovine, čiji su predlagači zastupnici Nermin Nikšić, Saša Magazinović, Nada Mladina i Zukan Helez, skraćeni postupak, jer Ustavnopravno kaomisija nije dostavila mišljenje i Tačka 11. Izvještaj komisije Kolegija o nastojanju za postizanje saglasnosti o Prijedlogu zakona o izmjeni Krivičnog zakona Bosne i Hercegovine, čiji je predlagač zastupnik Denis Zvizdić, zakon je bio u drugom čitanju, jer je predlagač dostavio akt o povlačenju Prijedloga zakona iz zakonodavne procedure, jer je zakon sa sličnom tematikom nametnut od strane Ureda visokog predstavnika. 3 Na dnevni red su dodate dvije tačke: Tačka 20. Davanje saglasnosti za ratifikaciju Dopune broj 1 Ugovora o finansiranju Godišnjeg akcionog programa za Bosnu i Hercegovinu za 2019. godinu, između Evropske komisije, djelujući u ime Evropske unije, i Bosne i Hercegovine, koju zastupa Direkcija za evropske integracije Vijeća ministara BiH i Tačka 21. Davanje saglasnosti za ratifikaciju odricanja i izmjene i dopune u vezi sa Sporazumom o investicionom grantu između Bosne i Hercegovine i Evropske investicione banke, Mediteranski koridor (R2a): Bosna i Hercegovina – Putna interkonekcija s Hrvatskom „Izgradnja prekograničnog mosta u Gradišc“, koje su potpisale 11. decembra 2020. godine u Luksemburgu i 5. marta 2021. u Sarajevu. Otvaram raspravu o predloženom dnevnom redu. Obzirom, Nikola Lovrinović izvolite.
Dobar dan svima, gospodine predsjedavajući, gospođo Krišto, sve vas lijepo pozdravljam nazočne u dvorani. Mi evo imamo danas sjednicu koju smo jednom otkazali, da tako kažem, prije otprilike mjesec dana, nadajući se da će se nešto u međuvremenu riješiti kad govorim o jednoj političkoj situaciji u kojoj smo se našli. Naime i kao predsjednik kluba tada na, na, prije otprilike mjesec dana na Kolegiju u proširenom sastavu smo svi skupa, oni koji smo bili na Kolegiju pristajali da bismo, evo, nakon mjesec dana ili nešto možda više održali ovu sjednicu kako bismo utvrdili nekakvo faktičko stanje koje danas imamo, jer doista mi nismo mogli reći, niti ja kao član Kolegija u proširenom sastavu, niti bilo ko od kolega, da ovaj će netko biti, netko neće biti ili kako će se ponijeti prema sjednici dok se ona ne dogodi. Ona je dogovorena i nek se dogodi, međutim, dakle, često puta ono što govorim i u ime kluba i osobno, dakle, ovdje se najčešće ne shvaća uopće ozbiljno i mnogo toga što se u ovom Parlamentu, u ovom Zastupničkom domu ne shvaća ozbiljno. Dakle, mi u biti, sada nema kolege Osmanovića, mi imamo ovdje drugi federalni parlament i ja ne znam koliko je to dobro, dakle, da radimo ovako i svi dobro znamo, dakle, da se priča čak ni u ovome Domu ne može završiti, može se nešto otpočeti, možemo mi nešto pokušati da radimo, možemo čak i otvarati prostor koji smo otvarali kolegama koji danas nisu došli, Srbima, dakle, kolegama iz reda srpskog naroda, možemo, dakle, sve učiniti. Evo, nisam siguran da je Kolegij ili mi u Parlamentu da smo krivi za situaciju u kojoj smo se našli, ali ne možemo kazati da nismo odgovorni i da ne tražimo rješenje svi skupa, dakle. Ovako to neće moći ići, ne znam ni danas kako će ova sjednica teći. Na Kolegiju nismo mogli, jedan od prijedloga mojih je bio da danas ponovno odgodimo sjednicu, međutim evo nije prošlo. Ne znam kako će to do kraja danas sve izgledati, ali sigurno ćemo se kao klub, ako to se nastavi na ovaj način, dakle, morati očitovati u narednom vremenu, jer ovo nije dobor, ovo nije dobro, dakle, ovo se ne može završiti ni ovdje, mi moramo naći rješenje, mi moramo naći odgovor na ovo, mi moramo, dakle, raditi kao Parlamentarna skupština BiH. Neprihvatljivo je, dakle, da se samo neke stvari događaju ovdje sa jasnom porukom i jasnim saznanjem da se to zapravo ne može završiti, ne može se završiti ništa što počnemo ovdje, ne može se završiti ništa što je ozbiljno. Mi možemo ovdje danas čitav dan diskutirati, jedni drugima govoriti ovo ili ono, dakle, što nije u redu ili što je u redu, ali ovakav način zasjedanja i ovakav način rada kojem, evo opet kažem, možda nismo na vrhu onoga da smo mi tome krivi, ali puno je dragi prijatelji, koleginice i kolege onoga što smo razlike od prošli mandat, pa i ovaj, na šta sam u nekoliko 4 navrata govori, pa smo se doveli u situaciju u koju jesmo. Puno je se toga nakupilo, ova odluka visokoga predstavnika je samo možda bila vrhunac ledenoga brijega, ali je puno stvari koje smo mi ovdje radili i radimo i danas i radili bi možda i sada da nije ovakva situacija, ali jedanput moramo stati i kazati gdje smo i šta smo. Ako kolege žele, jedan dio kolega da ima drugačiju državu, ako želi da ima drugačiji Ustav, nemam ništa protiv, ovo se možda gospodine predsjedniče ne uklapa u dnevni red, ali nije situacija po meni normalna, dakle, mi moram neke stvari reći danas. Ako se želi drugačija država, ako se želi drugačiji Ustav, izvolite ima procedura, dajte da ih promjenimo, do tada dakle, pa mi moramo poštivati da je ovo država konstitutivnih naroda, dva doma, da imamo način glasovanja, Poslovnik i Ustav su jasni kao dan, onaj ko želi drugačije, legitimno je željeti, legitimno je da hoće, nemam ništa protiv možda i ja želim drugačije, ali dajte dok imamo ovo da se poštuje, ne možemo se, dakle, preglasavati, a pogotovo stranke koje čine nazovi parlamentarnu većinu, o čem sam već govorio da se ne ponavljam, ja bih volio da se jednom uozbiljimo, da shvatimo da je ovo možda, možda ima još i gore, ali ovo je jedan vjerojatno najveći vrhunac političke krize u BiH [[zastupnik se upozorava na vrijeme]] Ja bih volio, dakle, i danas da prekinemo zasjedanje, mada to kod ovog načina nije moguće možda sada ni predlagati ni zaključak, ne znam što, ali nisam siguran ni kako ćemo danas, a evo imate treću točku gdje je žurni postupak. Znači, nisam siguran šta ćemo raditi, evo možemo možda smatrati ovu sjednicu i slažem se da je još jedan pokušaj kolegama da damo i sebi prostora da nešto napravimo, slažem se, ali ovo ne vodi ničemu ili ćemo sjesti i razgovarati ili ćemo sjesti da neke probleme riješimo ili stvarno ovo ne znam na što će ... Dakle, mi ćemo se kao klub i o ovoj sjednici današnjoj, a i pogotovo ubuduće očitovati što ćemo i kako ćemo se ponašati. Hvala lijepo.
Hvala najljepša. Uvaženi zastupnik Saša Magazinović.
Uvaženi predsjedavajući, zamjenice predsjedavajućeg, kolegice i kolege sve vas pozdravljam. U pravu je kolega Lovrinović kad kaže da ovo možda nije tema, ali mislim da treba o ovome govoriti. Mi problem nismo napravili i nismo dužni, niti imamo alat ni da ga rješavamo, dakle, problem nije nastao u Parlamentarnoj skupštini i ono što mi kao zastupnici, kao ljudi koji primaju platu za ovaj posao, možemo uraditi jeste da izvršavamo svoje radne obaveze, a ovaj pristup da neko napravi problem, a onda onaj ko nije napravio treba da ga rješava mislim da je pogrešan. Ja nemam ništa protiv da razgovaramo o svemu sa kolegama koje danas nisu na svom radnom mjestu, ali nek se vrate u salu pa ćemo ovdje razgovarati, ako treba dva dana ćemo ostati, a da ja nekoga ganjam po kafanama i kancelarijama da bi sa njim razgovarao o tome ne pada mi na pamet i mislim da smo ovdje malo obrnuli teze, sad smo mi krivi koji dolazimo na posao i mi trebamo kao tražiti neko rješenje, a oni koji mimo svake procedure, zakona, bilo čega bojkotuju svoje radne obaveze oni su žrtve i mi sad trebamo skakati oko njih. Znate kako ovo izgleda, vozač prolazi stalno kroz crveno svjetlo, ali mi nećemo vozača naučiti na pravila nego ćemo se popeti gore pa nabacit vreću preko semafora da to izgleda malo pristojnije kad on prođe da se ne vidi da je crveno. Nemojte da obrćemo teze. 5 Na koncu, pokazali smo dobru volju, ovo što kolega Lovrinović govori, zato i na taj način što smo danas na sjednicu po hitnom postupku mogli staviti bilo kakav materijal sa bilo kakvim sadržajem, čak i ono što bi se u javnosti, a i među kolegama koji nisu tu, moglo označiti kao upiranje prsta u oko, nismo to uradili. Da li to iko cijeni, da li to iko prepoznaje? Ostavili smo dnevni red kakav jeste, nismo predlagali nove tačke, postoji poslovnička mogućnosti da se to uradi, pa da o tome raspravljamo, pa da pošaljemo poruke. Dakle, dobra volja postoji, ali ne postoji servilnost da neko ko krši sve moguće procedure i zakone da budem saučesnik u tome i da ga ganjam po kafanama haj da pričamo. Nemojte da teze obrćemo, ja ću doći na posao kad god sjednica bude zakazana, a još jednom ponavljam problem nije napravljen u Parlamentarnoj skupštini, nije ovdje u sali nastao da se mi osjećamo [[zastupnik se upozorava na vrijeme]] da ga riješimo, niti smo ga mi napravili koji smo ovdje u sali.
Hvala. Uvaženi zastupnik Adil Osmanović.
Hvala predsjedavajući. Uvažena dopredsjedavajuća, kolegice i kolege zastupnici, članovi Vijeća ministara. Naravno da ne možemo se ne osvrnuti na ovu trenutnu situaciju u kojoj se nalazimo, mada je, kao što su moje kolege rekle, rasprava oko dnevnog reda i želim da u ime kluba poslanika iznesem naš stav u pogledu održavanja današnje sjednice 23. po redu. Mi smo u julu mjesecu prihvatili da se 23. sjednica Predstavničkog doma Parlamentarne skupštine BiH odgodi, ostavili smo dovoljno vremena i prostora, više od mjesec dana, da vidimo da li će doći do određenih usaglašavanja političkih stavova da bi Parlamentarna skupština BiH radila u punom kapacitetu. Nije nešto bilo nekih pomaka i ja želim odati priznanje svim poslanicima koji su danas se odazvali na ovaj poziv da prisustvuju redovnoj 23. sjednici Predstavničkog doma Parlamentarne skupštine BiH i da raspravljamo o dnevnom redu koji je predložio i koji je Kolegij u proširenom sastavu usvojio. Gdje, kao što je rekao kolega Magazinović, gdje će to, gdje ćemo mi to voditi raspravu ako ne u institucijama BiH, ovdje smo danas i te kako trebali otvoriti raspravu o ovoj evidentno političkoj krizi i odrediti se prema svemu tome. Nije Parlamentarna skupština nijednim svojim potezom doprinijela da dođe do ovoga, nismo mi kazali, niko ni od jednog ovdje poslanika, niti od jedne političke stranke, koja ovdje participira, nije se čulo da nisu spremni razgovarati, ali za razgovor morate imati i drugu stranu koja nudi određene prijedloge, određene teme i to je sve ovdje u Parlamentarnoj skupštini BiH, u Predsjedništvu itd. Prema tome na nama je da pokažemo i domaćoj i međunarodnoj javnosti da mi činimo sve kao Zastupnički dom Parlamentarne skupštine BiH u skladu sa zakonom i u skladu sa Poslovnikom da otkočimo i da nema blokade ove institucije. Tamo gdje nemamo taj kapacitet, zašto ne kazati, očekujemo da reaguje OHR, odluka je na OHR-u oni su donijeli Odluku o izmjeni i dopuni Krivičnog zakona i oni bi trebali dalje da povuku određene poteze, ali mi ne smijemo svojim postupcima doprnijeti da i ovaj Dom bude u potpunosti blokiran. Slažem se sa kolegom Lovrinovićem, ovo je [[zastupnik se upozorava na vrijeme]] na određen način, vidimo svi poslanici dolaze uglavnom iz Federacije BiH, ali takav je Poslovnik, takav je zakon, mislim da trebamo učiniti sve da ovaj Dom radi i naravno iznalaziti rješenja da se izađe iz ove krize. Hvala. 6
Hvala. Ispravka krivog navoda, gospodin Lovrinović.
Zahvaljujem gospodine predsjedavajući. Kolegi Magazinoviću, a na neki način i kolegi Osmanoviću, ja sam siguran da tako niste mislili, da ste Vi mislili figurativno, gospodine Magazinoviću, kazati da nećete ni za kim trčati, to stoji tako, dakle, ali banalizirati stvar da ljudi sjede po kavanama i da sad mi njih trabamo ganjati po kavanama naše kolege da bi oni, evo, oni shvatili ko su, što su i šta rade, mislim da nije okej, jer izražavanje stava političkog je i glasovanje za, i protiv, i suzdržan, i biti, i ne biti, dakle, to je sve dio parlamentarne, parlamentarnoga rada i ono šta je posao zastupnika, naravno, da je nazočnost na sjednicama ... odnosno doma u kojem je član, sve se ja to slažem. Međutim, dakle, jedno stanje, kolega Osmanoviću nisam siguran, dakle, jes ga konkretno sad u ovoj situaciji proizveo netko drugi, dakle, čega smo mi postali taoci, međutim među nama posebice parlamentarnom većinom nešto ne ide kako treba još od prošlog mandata, ja sam evo imao sreću da budem i tada i sada i u parlamentarnoj većini i u Zastupničkom domu, nešto ne ide, dakle, nešto se ne poštujemo, u pravu ste Vi mi se svi nešto slušamo a niko nikog ne čuje. Dakle, svako bi rješavao neko pitanje na svoj način i kako on to vidi, često puta, ja ponovo ponavljam, kažem nije tema i nezgodno mi je sad otvarati ovdje svu tu priču, dakle, kod bilo kojeg zakonskog rješenja kojeg nameće bilo tko, ima pravo u ovom Domu, ali se kroz to zakonsko rješenje često puta želi promijeniti Ustav. Stalno se, dakle, docira, evo recimo, HDZ- u da je on za nekakve podjele, ono samo zato što poštuje Ustav, samo zato što traži izmjenu Izbornog zakona i da ga neko legitimno predstavlja, mi dakle dijelimo državu. Mi poštujemo Ustav dejtonski, tako je on rekao, tako je on rekao da nas mora biti u Domu naroda i da nam ne treba niko drugi mijenjati onaj, birat naše predstavnike. Dakle, mi se tu ne slušamo, pa onda tako da se izabere Središnje izborno povjerenstvo, pa se izabere Istražno povjerenstvo za pravosuđe u jednom domu, pa se ono predstavlja da je ono povjerenstvo Parlamentarne skupštine, što nije točno [[zastupnik se upozorava na vrijeme]] i tako niz problema i kad to se sve sabere dođe još jedna ovakva, kaće sreća, odluka, je li, koja je trebala biti možda prije ili već ne znam kako, i onda imamo šta imamo i onda je sad opet najrađe bi sve ovo danas održali i bojim se da će to tako danas i bit, da odgovornost prebacimo evo [[zastupnik se upozorava na vrijeme]] na vas, vi na mene i na nekog drugog. Nije u redu, dakle, moramo sjesti jednom se shvatiti i uvažiti da je ovo država sviju nas, sviju nas, pa i onih koji predstavljaju konstitutivni narod, tako je Ustav rekao. Ko se s tim ne slaže nek mijenja Ustav ako može, ako ne može šta ću mu ja, ne može mene silovat ovdje.
Hvala. Odmičemo se od rasprave o dnevnom redu. Molim vas da se držite rasprave o dnevnom redu. Nema više prijavljenih. 7 Konstatiram da 23. sjednice Predstavničkog doma ima dnevni red koji ste dobili uz poziv, s pročitanim izmjenama i dopunama na početku ovoga zasijedanja, i on glasi: Dnevni red 1. Usvajanje Zapisnika 22. sjednice Predstavničkog doma Parlamentarne skupštine BiH; 2. Komentari na dobivene odgovore na zastupnička pitanja; 3. Zahtjev zastupnika Jasmina Emrića, Saše Magazinovića i Damira Arnauta za razmatranje Prijedloga zakona o sprečavanju sukoba interesa u institucijama Bosne i Hercegovine po hitnom postupku, u skladu s članom 133. Poslovnika, broj: 01-02- 1-1393/21, od 07.07.2021.; 4. Prijedlog zakona o izmjenama i dopuni Zakona o akcizama u Bosni i Hercegovini, predlagač: Vijeće ministara BiH, zakon broj: 01,02-02-1-1153/21, od 04.06.2021. (drugo čitanje); 5. Prijedlog zakona o Budžetu institucija Bosne i Hercegovine i međunarodnih obaveza Bosne i Hercegovine za 2021. godinu, predlagač: Predsjedništvo BiH, broj: 01,02-02-1-1306/21, od 24.06.2021. (drugo čitanje); 6. Izvještaj komisije Kolegija o nastojanju za postizanje saglasnosti o prijedlogu zastupnika Nikole Lovrinovića za uvrštavanje u dnevni red 22. sjednice Predstavničkog doma nove tačke koja glasi: Prijedlog deklaracije o dobivanju kandidatskog statusa za članstvo Bosne i Hercegovine u Evropskoj uniji, broj: 01- 50-1-15-22/21, od 08.07.2021.; 7. Izvještaj komisije Kolegija o nastojanju za postizanje saglasnosti o prijedlogu zastupnice Sanje Vulić za uvrštavanje u dnevni red 22. sjednice Predstavničkog doma nove tačke koja glasi: Prijedlog zaključka o osnivanju Privremene istražne komisije za utvrđivanje stanja u BHRT-u, broj: 01-50-1-1392/21, veza: 01-50-1-15- 22/21, od 08.07.2021.; 8. Izvještaj komisije Kolegija o nastojanju za postizanje saglasnosti o Zahtjevu Vijeća ministara BiH za razmatranje Prijedloga zakona o carinskim prekršajima Bosne i Hercegovine po hitnom postupku, u skladu s članom 133. Poslovnika, broj: 01,02- 02-1-1223/21, od 08.07.2021.; 9. Izvještaj komisije Kolegija o nastojanju za postizanje saglasnosti o Prijedlogu zakona o zaštiti prava na suđenje u razumnom roku pred Sudom Bosne i Hercegovine, predlagač: Vijeće ministara BiH, broj: 01,02-02-1-764/21, od 08.07.2021. (zakon u drugom čitanju); 10. Izvještaj komisije Kolegija o nastojanju za postizanje saglasnosti o zaključcima sadržanim u Informaciji o trenutnom stanju u Izvozno-kreditnoj agenciji BiH (IGA) uzrokovanom blokadom glavnog transakcijskog računa, broj: 01,02-50-18-1232/21, od 08.07.2021.; 11. Izvještaj komisije Kolegija o nastojanju za postizanje saglasnosti o Informaciji o tranutnom stanju u Izvozno-kreditnoj agenciji BiH (IGA) uzrokovanom blokadom glavnog transakcijskog računa, broj: 01,02-50-18-1232/21, od 08.07.2021.; 12. Izvještaj komisije Kolegija o nastojanju za postizanje saglasnosti o zastupničkoj inicijativi Šemsudina Dedića kojom se obavezuje Vijeće ministara BiH da, u skladu sa svojim nadležnostima, hitno preduzme aktivnosti prema Ministarstvu mora, prometa i infrastrukture Republike Hrvatske s ciljem izmjene i dopune Pravilnika o određivanju javnih cesta po kojima se mora odvijati tranzitni promet teretnih vozila kroz Republiku Hrvatsku (NN 51/2021, od 12.05.2021.), broj 01-50-1-1062/21, od 08.07.2021.; 8 13. Izvještaj komisije Kolegija o nastojanju za postizanje saglasnosti o zastupničkoj inicijativi Predraga Kojovića, Mirjane Marinković-Lepić, Aide Baručije i Damira Arnauta kojom se nalaže Vijeću ministara BiH da, u roku od tri mjeseca od usvajanja ove inicuijative, u zakonodavnu proceduru dostavi Prijedlog izmjena i dopuna Zakona o strancima Bosne i Hercegovine, kojim će biti omogućen i reguliran boravak digitalnih nomada u Bosni i Hercegovini, broj: 01-50-1-1364/21, od 08.07.2021.; 14. Izvještaj – Praćenje realizacije preporuka revizije učinka „Upravljanje grantovima u institucijama Bosne i Hercegovine“, podnosilac: Ured za reviziju institucija BiH, broj: 01-01/4-16-10č1224/21, od 16.06.2021.; 15. Izvještaj – Praćenje realizacije preporuka revizije učinka „Aktivnosti institucija Bosne i Hercegovine za provođenje zaštite i spašavanja u prirodnoj ili drugoj nesreći“, podnosilac: Ured za reviziju institucija BiH, broj: 01,01/4-16-10-1225/21, od 16.06.2021.; 16. Davanje saglasnosti za ratifikaciju Sporazuma razmjenom nota između Vijeća ministara Bosne i Hercegovine i Vlade Japana o japanskoj bespovratnoj pomoći u iznosu od pet stotina miliona japanskih jena, broj: 01,02-21-1-1640/21, od 18.08.2021.; 17. Davanje saglasnosti za ratifikaciju Sporazuma razmjenom nota između Vijeća ministara Bosne i Hercegovine i Vlade Japana o japanskoj bespovratnoj pomoći u iznosu od100.000.000 japanskih jena za opremanje medicinskih ustanova u Bosni i Hercegovini, broj: 01,02-21-1-1647/21, od 19.08.2021.; 18. Davanje saglasnosti za ratifikaciju Sporazuma o grantu između Bosne i Hercegovine, Republike Srpske, Grada Zvornika i Evropske investicione banke, Zajednički evropski fond za Zapadni Balkan/WB-IG04-BIH-ENV-02, „Bosna i Hercegovina“, „WATSAN“ program (Program vodosnabdijevanja i sanitarnih usluga) u Republici Srpskoj: Lokanj – Pilica: Vodosnabdijevanje faza I i postrojenje za prečišćavanje otpadnih voda za naselje Tabanci u gradu Zvorniku, broj: 01,02- 21-1-1669/21, od 25.08.2021.; 19. Davanje saglasnosti za ratifikaciju Sporazuma o grantu između Bosne i Hercegovine, Federacije Bosne i Hercegovine, Općine Jajce i Evropske investicione banke Grant Zajedničkog Evropskog fonda za Zapadni Balkan/WB-IG04-BIH- ENV-04, „Bosna i Hercegovina“, „WATSAN“ projekat u Federaciji Bosne i Hercegovine: Ulaganja u vodosnabdijevanje na desnoj obali rijeke Vrbas i smanjenje gubitaka vode u općini Jajce, broj: 01,02-21-1-1685/21, od 31.08.2021.; 20. Davanje saglasnosti za ratifikaciju Dopune broj I Ugovora o finansiranju Godišnjeg akcionog programa za Bosnu i Hercegovinu za 2019. godinu, između Evropske komisije, djelujući u ime Evropske unije, i Bosne i Hercegovine, koju zastupa Direkcija za evropske integracije Vijeća ministara BiH, broj: 01,02-21-1-1725/21, od 13.09.2021.; 21. Davanje saglasnosti za ratifikaciju odricanja i izmjene i dopune u vezi sa Sporazumom o investicionom grantu između Bosne i Hercegovine i Evropske investicione banke, Mediteranski koridor (R2a): Bosna i Hercegovina – Putna interkonekcija s Hrvatskom „Izgradnja prekograničnog mosta u Gradišci“ (WB- IGOO-BIH-TRA-02), koje su potpisane 11. decembra 2020. godine u Luksemburgu i 5. marta 2021. u Sarajevu, broj: 01-02-21-1-1733/21, od 15.09.2021. 9 Prelazimo na tačku dnevnog reda broj jedan, Ad. 1. Usvajanje Zapisnika 22. sjednice Predstavničkog doma Parlamentarne skupštine BiH Zapisnik ste dobili. Imate li primjedbi? Nema niko prijavljen. Prelazimo na tačku dnevnog reda broj dva, Ad. 2. Komentari na dobivene odgovore na zastupnička pitanja
Zahvaljujem. Moje jedno od pitanja o kojem želim sad govoriti je bilo upućeno VSTV-u, a tiče se presude Vrhovnog suda u slučaju ubistva Dženana Memića koje je krajnja potvrda da je čitav proces od strane pravosuđa, i u tužilačkom dijelu, a onda kasnije i suđenju, vođen u pogrešnom pravcu. Moje pitanje je bilo, prije svega, koliko je koštalo pet godina pravosudnog procesa vođenog u pogrešnom pravcu i da li će odgovorni biti sankcionisani i na koji način i da li se 10 VSTV bavi mogućim zloupotrebama službenog položaja nosilaca pravosudnih funkcija u ovom i u drugim slučajevima. Želim i ovdje da kažem da sam šokiran odgovorom, a odgovor otprilike kaže – neće se nikome ništa desiti. I opet se ovim odgovorom vraćamo na onu priču šta je najveći problem ove države, pa onda svak ima neki svoj stav, a izgleda da svi oni koji kažu da je loše pravosuđe rak rana ovog društva su upravu. Ono što ovaj odgovor razlikuje od svih prethodnih jeste da je ovo po prvi put neko stavio na papir, potpisao i udario pečat, jer se kaže da su nosioci pravosudnih funkcija zaštićeni u obnašanju svog posla, u obnašanju svoje funkcije, a da se pri tome ni na jedan trenutak nije osvrnulo na to kad oni izađu izvan tog okvira, kad zloupotrijebe svoju pravosudnu funkciju. Dakle, i to se smatra da su u tom trenutku zaštićeni. Znate koja je ovo poruka tužiocima, sudijama? Radite šta hoćete, ne može vam niko ništa. Specifičan je slučaj jer ima potvrdu Vrhovnog suda Federacije da je pet godina vođen u pogrešnom pravcu, i veliki je broj ljudi učestvovao u tome, a VSTV kaže – neće nikome biti ništa. Dakle, ovaj dokument će biti zaista i u narednom periodu predmet brojnih rasprava, ne samo ovdje u Parlamentu, jer je zaista ovo po prvi put da neko stavi svoj, ponavljam, potpis i udari pečat na to da se kaže da zloupotreba pravosudne funkcije ne podliježe nikakvoj odgovornosti. To se mora promijeniti.
Hvala lijepo. Uvaženi zastupnik Lovrinović. Izvolite.
Zahvaljujem gospodine predsjedavajući. Ja sam dobio jedan odgovor, kako ste rekli, dakle, od Tužiteljstva BiH, a odnosi se na poziciju i status gospodina Selme Cikotića u predmetu stradanja bugojanskih Hrvata. Naime, vi se kolege sjećate da sam ja to postavljao kao pitanje, upit, dakle načina provjeravanja kod kandidiranja za člana Vijeća ministara, itd, dobio sam nekakve odgovore koje sam dobio. Međutim, znači ovo što je kolega Magazinović govorio o stanju u Tužiteljstvu, opet zakonu koji nam je također neko nametnuo, i samo ću reći ovaj put da HDZ ni u prošlom sazivu, a ni u ovome nikad nije podržao ta izvješća, za razliku od drugih, a sada su svima puna usta stanja u Tužiteljstvu i pravosuđu. Dakle, ja sam postavio pitanje ..., ali to nije ni noše, znate ja od načelnika Bihaća nisam dobio, ja mislim ima jedno dvije i po godine, tri, odgovor uopće gdje su pare gore za izbjeglice i prognanike, niti čovjek smatra uopće da mi treba odgovoriti, jer ovaj naš Zakon o parlamentarnom nadzoru ja mislim eto nešto vrijedi, e to je to šta, kako mi radimo, dakle ... onog što sam maloprije govorio, postavio sam pitanje Tužiteljstvu, znači 21.09.2020. Dobio sam odgovor 02.08.2021., znači evo skoro godinu dana. Hvala lijepa, dakle, a da samo znate u tom odgovoru kaže se da je 2018. godine tužiteljica, koja je otišla u mirovinu, znači gospodina Selmu Cikotića izvadila iz predmeta, dakle o ubojstvima bugojanskih Hrvata, a da su to ljudi koji su imali pravo žalbe na to saznali tek 2020. kada je neki tužitelj se sjetio i rasporedio taj predmet nekome drugome, pa je onda on obavijestio stranke u postupku da imaju pravo se na to žaliti. Zamislite vi, znači dvije godine žena je to uradila, otišla u mirovinu, sigurnosne agencije kao nisu znale i oni nam i odgovaraju. Da li su one znale to ili nisu da je on bio u predmetu kod imenovanja to je meni bio prvi motiv da ovo postavim pitanje. 11 E, ovo je, dakle, nešto gdje se mi nalazimo nažalost, i ne znam jednostavno šta bih rekao osim onog što sam u uvodnom dijelu rekao o našem radu, o našem stanju, o našem razmišljanju. I ja se nadam, nadam se, dakle, da ćemo konačno nešto promijeniti prema, odnos naš prema svemu ovome. Hvala lijepo.
Hvala lijepo. Nemamo više prijavljenih. Prelazimo na tačku dnevnog reda broj tri, Ad. 3. Zahtjev zastupnika Jasmina Emrića, Saše Magazinovića i Damira Arnauta za razmatranje Prijedloga zakona o sprečavanju sukoba interesa u institucijama Bosne i Hercegovine po hitnom postupku, u skladu s članom 133. Poslovnika, broj: 01-02-1- 1393/21, od 07.07.2021. Zakonodavno-pravni sektor dostavio je svoje Mišljenje. Otvaram raspravu o Zahtjevu za hitni postupak. Nema prijavljenih, ima, uvaženi zastupnik Magazinović. Izvolite.
Mislio sam da će se kolega Arnaut, ovaj, javiti. Pa, vrlo jednostavno, ovo je Zakon koji je već bio u proceduri i dobio je podršku Predstavničkog doma. U međuvremenu je raznim proceduralnim alatima zaustavljen. I mi kao predlagači smo rekli ok, ako je to dogovor Delegacije EU u Sarajevu i Ministarstva pravde da se napravi neki zakon koji će biti prihvatljiv svima i da ga po hitnoj proceduri usvojim uredu. Taj zakon je Ministarstvo napravilo i imali ste prilike pročitati u medijima šta o njemu misli Venecijanska komisija i eksperti iz ove oblasti. Dakle, nešto što ne ispunjava ni minimum uslova. Razlog zašto smo ovaj Zakon vratili u proceduru je taj što, dakle, očigledno sa strane Ministarstva pravde ne postoji dobra volja da ispunimo ovaj uslov koji je jedan od onih 14. I da ne bi gubili vrijeme vratili smo Zakon koji je već dobio podršku jednog doma, da probamo sa njim. Žao mi je samo što smo izgubili vrijeme i što je zloupotrijebljena naša dobra volja da na neki način povučemo ručnu. Evo tu su i kolege Arnaut i Emrić, baš smo bili kooperativni, ali očigledno da je to Ministarstvo pravde zloupotrijebilo.
Uvaženi zastupnik Lovrinović, ispravka krivog navoda. Izvolite.
Zahvaljujem. Kolega Magazinoviću, dakle ne mogu se složiti s tim i mislim da to nije točno da Ministarstvo pravosuđa/pravde ne radi ništa na tim zakonima. Ja koliko znam, a očekujem od 12 kolega iz parlamentarne većine, koji se ovdje nalaze, da to potvrde, dakle da je se radilo itekako intenzivno na ovome zakonu. On je, činjenica možda nije bio dogovoren u svim segmentima sa, dakle, Venecijanskom komisijom npr. ili, ne znam već s kim, jel, ko to treba nama ovdje odrediti kako to treba biti i šta treba biti ne znam, ali je se radilo i to nije dolazilo na Vijeće ministara. Dakle, ne može biti točno da to ministar pravosuđa ne radi na tome. On je radio šta je mogao, dakle, i mi čak, koliko ja znam, imamo jedan, dakle, dogovor u pripremi, u pripremnoj nekoj fazi ispunjenja jednog od tih 14 uvjeta, barem u krugu parlamentarne većine, da se zakon uputi, međutim, evo, svaki put nas neka nova situacija zatekne. Dakle, a mi smo tada generalno, dakle, tražili da se ne donosi novi represivni zakon nego preventivni, antikorupcijski preventivni zakon, a ne represivni koji, evo i vi predlažete ponovno, i koji neko traži od nas. Mi imamo kazneni zakon, ako je nešto kazneno djelo nek se stavi u kazneni zakon nije nikakav problem. Treba nam, dakle, zakon koji je antikoruptivni preventivni zakon, ništa više, ništa više. Dakle, Ministarstvo je na tome radilo, što nije usuglasilo sa svim čimbenicima koji su u postupku uključeni ne znam, ali, dakle, ne stoji to baš što ste rekli sve. Hvala.
Uvaženi zastupnik Magazinović, ispravka krivog navoda. Izvolite.
Dakle, i ja kažem da se radilo, dakle tu se ne razlikujemo. Dakle, Ministarstvo pravde je radilo, samo je radilo na način da je proizvelo zakon koji ne ispunjava ni minimum uslova koji su, od onoga ko nam postavlja te uslove, označeni kao dovoljni da se tom zakonu da zeleno svjetlo. Govorimo o Evropskoj uniji. Slažem se ja s Vama, može biti i preventivni, i represivni, i kakav god, ali takav da tim, usvajanjem tog zakona ispunjavamo uslove Evropske unije, jer je ovo jedan od 14 prioriteta. I bez obzira šta Vi i ja mislili o nekom zakonu nama je važno u ovom trenutku šta o tome misle institucije Evropske unije. Vi ste u pravu da se radilo, i ja kažem da se radilo, a radilo se na taj način da je, da su komentari od Venecijanske komisije porazni. Radilo se u skladu sa dogovorom da poslanici povuku svoje prijedloge pa će Ministarstvo dati i da to ubrzamo. A ovako nakaradnim zakonom je čitav proces usporen. I zbog toga je ovaj Zakon vraćen u proceduru i zbog toga odgovara mogućnost, dakle hitnost je zato što je hitno da se uradi i zato što smo ovaj tekst već ovdje na ovom Domu prošli i gdje su uvaženi, gospodine Lovrinoviću, i Vaši amandmani i sastavni su dio ovog materijala.
Zastupnik Lovrinović, ispravka krivog navoda. Izvolite.
Kolega Magazinoviću, dakle meni je žao kad već ne može, ja ne znam, dakle, od koga je dobio ministar negativno mišljenje, negativan stav, jer ja to ne znam, dakle Vi znate, ja nemam pojma. U novinama piše, dakle, ja nisam to dobio kao parlamentarac niti šta je on tamo slao niti šta je on dobio kao odgovor. Dakle, kad to dobijem mogu o tome relevantno razgovarati. Ali, ovaj, ako je to stav Evropske komisije, kako Vi kažete, ja koliko znam nije, nego je traženo da dobije mišljenje Venecijanske komisije, ja sam zato i predložio deklaraciju da budemo, da dobijemo kandidacijski status kada više ne možemo izbjegavati ono što je evropski standard. Međutim, mi to sad to nema. Dakle, tko to nama postavlja uvjete, tko to nama i zašto nam postavlja, kakve to uvjete. Dakle, mi trebamo imati zakon, imamo mi neki koji možda je anahron, jel, treba ga usavršiti, treba ga doraditi, nemam ništa protiv. I žao mi je 13 i nadam se da kad normaliziramo rad ovoga Parlamenta da će parlamentarna većina, ako ne može ministar pravosuđa, predložiti taj zakon koji se mi dogovorimo ovdje, ako ne može ... A što ne bi mogao, dakle, ministar pravosuđa. Ne znam hoće li on sviju zadovoljiti. A kada dobijemo kandidacijski status, a predlagao sam da nam se dodijeli, e onda nećemo moći, dakle, možda ni rečenice reći što nije evropski standard, moraće biti ugrađeno. E ja sam za to. Dakle, nema problema, dajte nam kandidacijski status i onda će biti kako kažete. Ali opet potenciram ne treba nam kazneni zakon da neki centar moći upravlja sa Nikolom Lovrinovićem za što će dići glas, prijeteći mu sankcijama iz toga zakona, nego nam treba antikoruptivni preventivni zakon, ništa više. A kazneni, ima kazneni zakon nek se stavlja, i ovako su naučili da stavljaju u njega svašta. Hvala lijepo.
Molim vas fokusirajmo se na raspravu o zahtjevu za hitni postupak. Zastupnik Emrić. Izvolite.
Zahvaljujem uvaženi predsjedavajući. Ja želim poduprijeti diskusiju kolege Magazinovića kada je obrazlagao potrebu da se danas po hitnom postupku očitujemo o Prijedlogu zakona o sprečavanju sukoba interesa u institucijama Bosne i Hercegovine. Kratko da podsjetim. Mi smo ovaj Zakon usvojili na jednoj od prethodnih sjednica Predstavničkog doma i ovaj Zakon je trebao nastaviti zakonodavni postupak na način da ga razmatra i Dom naroda Parlamentarne skupštine BiH. Kada je trebao biti na dnevnom redu jedne od sjednica Doma naroda Ustavnopravna komisija Doma naroda je utvrdila da Prijedlog, odnosno da Zakon koji je usvojio Predstavnički dom ima nedostatke, kako su naveli, i tražili su od Predstavničkog doma da ispravi nedostatke. Nedostaci su sljedeći: - prilikom rasprave o Prijedlogu zakona, prije nego što će ga usvojiti Predstavnički dom, predloženi su amandmani od strane HDZ-a i SNSD-a i to dvostruki amandmani na neke od članova Zakona, tačnije član 19. i 20. Zakona, gdje oni na različite načine rješavaju tu određenu situaciju koja je propisana tim članovima, da sada to detaljno ne obrazlažem. Glasalo se i usvojena su oba amandmana, znači usvojeni su amandmani i SNSD-a i HDZ-a i Prijedlog zakona. I nakon što je Ustavnopravna komisija Doma naroda razmatrala Prijedlog zakona oni su utvrdili da tu nedoumicu i to dvostruko rješenje treba riješiti Predstavnički dom. Pokušali smo prilikom našeg prisustva na sjednicama Ustavnopravne komisije Doma naroda doći do rješenja ali, evo, nismo uspjeli i taj Zakon Dom naroda je vratio Predstavničkom domu, odnosno on neće dalje nastaviti zakonodavni postupak. Mi kao predlagači s obzirom na trud koji je uložen, na godine koje su iza nas, da bi ovaj Zakon bio usvojen, smo odlučili da isti taj Zakon, koji je usvojen na Predstavničkom domu, sa tim amandmanima ugradimo u novi tekst, da riješimo tu situaciju i ponovno ga vratimo u zakonodavni postupak. I ovo je to, ovo je taj način. Zbog toga je hitni postupak. Mi smo ovo usvojili uvažene kolegice i kolege, trebamo potvrditi, riješiti tu dilemu koja je bila kod Ustavnopravne komisije Doma naroda i oni će to prihvatiti i ovaj Zakon će nastaviti zakonodavni postupak, odnosno ja se nadam da će ga razmatrati Dom naroda i da će isti biti usvojen. Hvala vam. 14
Hvala. Uvažena zastupnica Mirjana Marinković-Lepić, diskusija. Izvolite.
Pa, ja se zaista pitam je li nama u cilju da donosimo zakone po evropskim standardima ili nije. Ja ne razumijem diskusiju kolege Lovrinovića koji kaže – ne znamo mi u čemu nije dobar zakon koji je u izradi u Vijeću ministara već ne znam koje vrijeme, a znamo mi svi da je taj tekst zakona gori od onog, od ovog što imamo. I drugo, je li to treba da produžavamo stalno neko vrijeme donošenja zakona i da otežemo određene stvari kao trakavicu, kao što se to, evo radi, ovaj, od strane Vijeća ministara, pa, evo, i neke inicijative traju po dvije godine pa još nisu završene, itd. Dakle, ako radimo zakon i ako treba da imamo zakon valjda odmah treba da ga imamo u skladu sa evropskim standardima, pa sutra kad dobijemo kandidatski status evo imat ćemo barem nešto riješeno. Prema tome, u svakom slučaju podržavam da se danas uvoji odluka o hitnom postupku.
Hvala. Zastupnik Lovrinović, diskusija. Izvolite.
Zahvaljujem gospodine predsjedavajući. Dakle, evo prije svega kolegici Lepić, znači kažete Vi da je on gori nego onaj, da ako ste Vi konstanta(?), da ako Vi tvrdite da je to tako. Dakle, ne znam, možete Vi imati stav taj, ali da Vi kažete ovdje da je taj zakon gori od onog kojeg imamo to treba kazati Parlament eventualno, eventualno. Dakle, kolega Emrić, mi smo imali amandmane koji su ovdje stavljani, pa rušeni, pa sad se vratilo od Doma naroda, itd. I evo, ovo je jedan od zakona da, o čemu sam ja govorio kod onoga usvajanja dnevnog reda, kako mi radimo, dakle po žurnom postupku bez kolega. I on će vjerovatno danas biti usvojen. I mi svi dobro znamo, dakle, da ovo nema svog kraja. Ja razumijem diskusiju, razumijem želju da se doprinese boljem rješenju, razumijem i želju da se natjera parlamentarna većina da radi ili da onaj ko treba da radi da radi, ministar pravosuđa, Vijeće ministara, sve to razumijem, ali ne razumijem silenje stvari u ovome Parlamentu. I ovo nije prvi put. I danas će biti hitni postupak pa će to opet završiti kako će završiti na Domu naroda. I to sve znamo mi, i sve to mi znamo, bez kolega biće hitni postupak usvojen, mi, evo, nećemo biti za taj hitni postupak iz Kluba HDZ-a, i usvojit će se Zakon, i onda ćemo u medijima kazati – eh eto oni tamo, dakle, nisu za evropski put Bosne i Hercegovine. A sjećam se izvješća ovdje, 180 stranica je bilo, o stanju evropskog puta Bosne i Hercegovine ...
Gospodine Lovrinoviću, rasprava o hitnom postupku. 15
Ispričavam se, evo završavam. Znači, kada je bilo 180 stranica pa je dostavljeno na zahtjev nas ovdje da raspravljamo o evropskom putu nitko se za riječ nije javio, nitko, nitko, i to nije bilo prvi put, o evropskom putu, o stanju, itd. Dakle, ne možemo hitnim postupkom rješavati nešto što je i u prioritetu bez kolega. Ja ne razumijem što će nam ta priča, evo, ponovno upadamo i hoćemo da naredna sjednica bude normalna. Evo, daće Bog, vidjet ćemo.
Hvala. Nema više, ima, Mirjana Marinković-Lepić, ispravka krivog navoda. Izvolite.
Kolege su same odlučile da iskažu svoj stav, i to je kolega Lovrinović čak i u raspravi o dnevnom redu naglasio da je legitiman stav nekog da bojkotuje rad i, evo, dakle to je njihov stav i to ne znači da mi ne treba da radimo. A da bismo, evo, mi parlamentarci bili upoznati kakav nam zakon priprema Vijeće ministara, dakle prvenstveno Ministarstvo pravde, a onda i Vijeće ministara, treba da ga dobijemo konačno u proceduru, ali ga mjesecima i godinama ne dobijamo. Pa, prema tome onda treba da odlučujemo o nečemu, evo, što su takođe ovlašteni predlagači predložili, a to su sami poslanici.
Hvala. Nema više prijavljenih. Molim vas da se izjasnimo da glasamo o zahtjevu za hitni postupak. Hvala. Postoji opća većina, ne postoji entitetska većina. Ovdje nema kolega za usaglašavanje, tako da ćemo naknadno se, provesti komisijsko usaglašavanje i nastaviti sa procedurom u vezi sa ovom tačkom dnevnog reda. Idemo dalje, tačka dnevnog reda broj četiri, Ad. 4. Prijedlog zakona o izmjenama i dopuni Zakona o akcizama u Bosni i Hercegovini, predlagač: Vijeće ministara BiH, zakon broj: 01,02-02-1-1153/21 od 04.06.2021. (drugo čitanje) Navedeni Prijedlog zakona usvojen je u prvom čitanju na prošloj sjednici Zastupničkog doma, Komisija za finansije i budžet dostavila je svoj Izvještaj, Komisija je usvojila Prijedlog zakona. Sada otvaram raspravu o Prijedlogu zakona u drugom čitanju. Nema prijavljenih. Hvala vam. 16 Idemo dalje, tačka dnevnog reda broj pet, Ad. 5. Prijedlog zakona o Budžetu institucija Bosne i Hercegovine i međunarodnih obaveza Bosne i Hercegovine za 2021. godinu, predlagač: Predsjedništvo BiH, broj: 01,02- 02-1-1306/21 od 24.06.2021. (drugo čitanje)
Evo, ja bih samo ukratko htjela poslanike da upoznam, neću vam oduzimati puno vremena, a drugo nije mi jasno kako amandmani nisu zakačeni ovdje na, u ovom materijalu, dakle, na računaru. Dakle, ja sam bez obzira na činjenicu da komisija nije prihvatila predložene amandmane odlučila da ih nanovo delegiram, obzirom da se radi o određenim oblastima u kojima stalno manjka novca, a da ovaj Budžet nije, dakle, ni u kom slučaju primjeren situaciji u kojoj se nalazimo, dakle, nije primjerene postkovid, odnosno evo još uvijek kako što vidimo pandemija traje, i dakle da nije usmjerene uopšte na određene uštede i na preusmjeravanje sredstava tamo gdje je to najneophodnije, pa opet svjedočimo, dakle, da se nabavljaju, nabavlja mnoštvo službenih vozila, da se povećavaju troškovi za službena putovanja itd. a da istovremeno u određenim oblastima sredstva manjkaju ili nisu nikako predviđena. Tako da, evo, ja ću samo kratko reći da sam predložila, dakle, da se uvećaju sredstva, odnosno da se sufinansiraju troškove putovanja na međunarodna sportska takmečenja, naravno najvišeg ranga, to su svjetska, evropska prvenstva ili svjetska ili evropska klubska takmičenja, atletski mitinzi itd. Obzirom da svjedočimo da se stalno dovodi u pitanje nastup naših reprezentacija na ili pojedinaca na takmičenjima najvišeg ranga zbog nedostatka novca. Takođe predložila sam i uvećanje sredstava na ekonomskom kodu 614 300, dakle, Ministarstvo civilnih poslova, grantovi neprofitnim organizacijama, a to su sufinansiranje projekata institucija kulture u BiH, jer takođe smatram da je ova oblast nepravedno zapostavljena. Ono što sam takođe predložila je uvećanje za sto hiljada na ekonomskom kodu 821 300 radi se o uvećanju za Graničnu policiju, odnosno za nabavku opreme Granične policije, obzirom da stalno slušamo, čitamo da se oni vrlo teško bore sa migrantskom krizom, a obzirom i na trenutna dešavanja u Avganistanu, dakle, moguće je samo da nam se ponovo poveća priliv izbjeglica, migranata, a pogotovu što su sredstva u odnosu na 2020. godinu za ove namjene smanjena za 600.000. Ono što je sramotno nisko to su sredstva predviđena za organizacije koje podstiču osobe sa invaliditetom i podržavaju. Dakle, tu je predviđeno svega 80.000 za ove namjene, znamo koliko, sa koliko problema se ova populacija nosi i tu sam predvidjela povećanje za 100.000. I na kraju, dakle, zapošljavanje Roma, takođe znači svega 30.000 je predviđeno za, pardon ne zapošljavanje nego obrazovanje Roma, tu je predviđeno samo 30.000 za ove namjene, a dakle moj prijedlog je takođe da se ova sredstva povećaju za 100.000. Hvala. 17
Hvala. Sekretar me informira o, informirao da su Vaši amandmani podijeljeni po klubovima, tako da su zastupnici imali priliku da budu upoznati sa ovim amandmanima. Vidim da nema prijavljenih ovim završavamo raspravu. Prelazimo na tačku dnevnog reda broj šest, Ad. 6. Izvještaj komisije Kolegija o nastojanju za postizanje saglasnosti o prijedlogu zastupnika Nikole Lovrinovića za uvrštavanje u dnevni red 22. sjednice Predstavničkog doma nove tačke koja glasi: Prijedlog deklaracije o dobivanju kandidatskog statusa za članstvo u Evropskoj uniji, broj: 01-50-1-15-22/21 od 08.07.2021. Nakon što na prošloj sjednici Doma nije bilo potrebne entitetske većine u prvom krugu glasanja Kolegij Doma kao komisija nije postigao saglasnost o navedenom prijedlogu. Izvještaj komisije Kolegija ste dobili, rasprava je okončana, ostaje da se naknadno izjasnimo u drugom krugu glasanja o prijedlogu zastupnika Nikole Lovrinovića. Idemo dalje, tačka sedam, Ad. 7. Izvještaj komisije Kolegija o nastojanju za postizanje saglasnosti o prijedlogu zastupnice Sanje Vulić za uvrštavanje u dnevni red 22. sjednice Predstavničkog doma nove tačke koja glasi: Prijedlog zaključka o osnivanju Privremene istražne komisije za utvrđivanje stanja u BHRT-u, broj: 01-50-1-1392/21, veza: 01-50-1- 15-22/21 od 08.07.2021.
/nije uključen mikrofon/
Pa nema druge. Dobro, onda se moramo vratiti i otvoriti raspravu o svakoj od predloženih tačaka dnevnog reda. Tačka 16. Tačka 16. Davanje saglasnosti za ratifikaciju Sporazumа razmjenom nota između Vijeća ministara Bosne i Hercegovine i Vlade Japana o japanskoj bespovratnoj pomoći u iznosu od pet stotina miliona japanskih jena, broj: 01,02-21-1-1640/21 od 18.08.2021. Komisija za vanjske poslove je dala svoje pozitivno mišljenje. Otvaram raspravu. Niko se ne javlja, zaključujem raspravu. Idemo na tačku 17. Ad. 17. Davanje saglasnosti za ratifikaciju Sporazumа razmjenom nota između Vijeća ministara Bosne i Hercegovine i Vlade Japana o japanskoj bespovratnoj pomoći u iznosu od 100.000.000 japanskih jena za opremanje medicinskih ustanova u Bosni i Hercegovini, broj: 01,02-21-1-1647/21 od 19.08.2021. 21